**BOSNA I HERCEGOVINA**

**FEDERACIJA BOSNE I HERCEGOVINE**

**FEDERALNO MINISTARSTVO ENERGIJE, RUDARSTVA I INDUSTRIJE**

**Nacrt**

**ZAKON O JAVNO - PRIVATNOM PARTNERSTVU**

**FEDERACIJE BOSNE I HERCEGOVINE**

**Sarajevo, 2024. godine**

**ZAKON O JAVNO – PRIVATNOM PARTNERSTVU**

**FEDERACIJE BOSNE I HERCEGOVINE**

**POGLAVLJE I. – ZAJEDNIČKE ODREDBE**

**Odjeljak A. - OSNOVNE ODREDBE**

**Član 1.**

**(Predmet)**

1. Ovim Zakonom uređuje se pojam i predmet javno - privatnog partnerstva (u daljem tekstu: JPP), modeli JPP-a, definicije i načela JPP-a, rizici JPP-a, nadležnosti za projekte JPP-a, pravno lice posebne namjene, planiranje i pripremanje projekata JPP-a, postupak predlaganja, odobravanja i provođenja projekata JPP-a, postupak izbora privatnog partnera, prava i obaveze javnih i privatnih partnera, postupak pravne zaštite, Registar ugovora o JPP-u, nadležnost za postupak ocjene i odobravanja prijedloga projekata JPP-a, dokumentacije za nadmetanje i prijedloga ugovora o JPP-u, prekršajne odredbe i druga pitanja od značaja za JPP.
2. Na pitanja koja nisu uređena ovim Zakonom, primjenjivat će se posebni zakoni, zavisno od javne usluge koja je predmet JPP-a.

**Član 2.**

**(Rodno značenje izraza)**

Izrazi koji se koriste u ovom zakonu, a koji imaju rodno značenje, bez obzira da li su korišteni u muškom ili ženskom rodu, obuhvataju na jednak način muški i ženski rod.

**Član 3.**

**(Pojam i predmet JPP-a)**

1. JPP predstavlja model dugoročnog ugovornog odnosa između javnog partnera i privatnog partnera s ciljem pružanja nove i/ili unapređenja postojeće javne usluge i/ili zadovoljenja javne potrebe, putem projekta JPP-a.
2. Predmet projekta JPP-a je građenje i/ili rekonstrukcija i održavanje i/ili upravljanje javnim infrastrukturnim objektima i/ili javnom infrastrukturom s ciljem pružanja javne usluge i/ili zadovoljenja javne potrebe iz nadležnosti javnog partnera.
3. JPP podrazumijeva učešće privatnog partnera koje je osnovano na preuzimanju i raspodjeli rizika između javnog i privatnog partnera uz upotrebu tehničkih, upravljačkih i inovativnih kompetencija privatnog partnera s ciljem optimalnog upravljanja rizikom tokom provođenja projekta JPP-a.
4. JPP uključuje djelomično ili potpuno finansiranje projekata JPP-a od strane privatnog partnera, izuzev ako se utvrdi nepotrebnim.
5. JPP se provodi u skladu sa uslovima ugovora zaključenog između javnog i privatnog partnera koji sadrži odgovarajuće funkcionalne specifikacije i rezultate prethodno utvrđene u postupku odobravanja projekta JPP-a.
6. Ugovor putem kojeg se ostvaruje partnerstvo javnog i privatnog sektora mogu biti:
7. osnovni model po kojem privatni partner preuzima rizik raspoloživosti predmetne javne usluge u skladu sa ugovorenim standardima i po kojem se plaćanje naknade privatnom partneru u potpunosti ili većim dijelom vrši iz budžeta,
8. posebni model po kojem privatni partner preuzima rizik potražnje i po kojem se plaćanje naknade privatnom partneru u potpunosti ili većim dijelom vrši od krajnjeg korisnika.
9. Javni partner može, ugovorom o JPP-u i u skladu sa svrhom projekta JPP-a, dopustiti obavljanje komercijalnih djelatnosti s ciljem naplate prihoda od trećih lica na tržištu, kao i zasnivanje prava građenja i drugog stvarnog prava u korist privatnog partnera u skladu sa posebnim propisima.

**Član 4.**

**(Značenje pojedinih izraza)**

Pojedini izrazi, u smislu ovoga zakona, imaju sljedeća značenja:

1. javno tijelo je Federacija Bosne i Hercegovine – Vlada Federacije Bosne i Hercegovine (u daljem tekstu: Vlada Federacije BiH), javna ustanova čiji je osnivač Federacija Bosne i Hercegovine i javno preduzeće ili privredno društvo u vlasništvu ili većinskom vlasništvu Federacije Bosne i Hercegovine (u daljem tekstu: javno tijelo),
2. projekat javno-privatnog partnerstva (u daljem tekstu: projekat JPP-a) je projekat koji se planira, priprema, odobrava, ugovara i provodi u skladu sa odredbama ovog zakona,
3. privatni partner je pravno lice posebne namjene (u daljem tekstu: PLPN) koje je izabrani ponuđač, u skladu sa odredbama ovog zakona, osnovao u skladu sa propisima u Bosni i Hercegovini, u svrhu zaključivanja ugovora o JPP-u i provođenja projekta JPP-a,
4. javni partner je jedno ili više javnih tijela koji zaključuje odnosno zaključuju ugovor o JPP-u sa PLPN u svrhu provođenja projekta JPP-a,
5. ugovor o JPP-u je ugovor zaključen između javnog partnera i privatnog partnera, kojim se u svrhu provođenja projekata o JPP-u uređuju prava i obaveze ugovornih strana,
6. ponuđač je domaće ili strano privatno pravno lice koje samostalno ili sa drugim domaćim i/ili stranim privatnim pravnim licem učestvuje u postupku dodjele ugovora o JPP-u u skladu sa odredbama ovog zakona,
7. izabrani ponuđač je ponuđač, koji je izabran kao najuspješniji ponuđač u postupku dodjele ugovora o JPP-u u skladu sa odredbama ovog zakona,
8. ukupni životni troškovi predstavljaju troškove javnog dobra, uključujući troškove građenja, troškove održavanja, troškove zamjene istrošene opreme i materijala, kvantifikovane rizike, te po potrebi troškove korištenja (čišćenje, energenti, obezbjeđenje i dr.), ako je korištenje uključeno u predmet ugovora, te prihode od trećih lica (komercijalne prihode) ukoliko takva mogućnost postoji,
9. komparator troškova javnog sektora (Public Sector Comparator, u daljem tekstu: PSC) je poređenje sadašnje vrijednosti ukupnih životnih troškova u ugovorenom periodu projekta po tradicionalnom (budžetskom) modelu finansiranja u odnosu na istu vrstu troškova provedenog po modelu JPP-a. PSC uključuje i izračun naknade u novcu potrebne za namirenje ukupnih troškova, rashoda i odljeva projekta, alokaciju rizika između ugovornih strana, te kvantifikaciju alociranih rizika,
10. očekivana vrijednost za novac (Value for Money, u daljem tekstu: VfM) predstavlja pozitivnu razliku između sadašnje vrijednosti ukupnih životnih troškova u ugovorenom periodu projekta po tradicionalnom (budžetskom) modelu finansiranja iskazanih u PSC javnog sektora i sadašnje vrijednosti ukupnih životnih troškova u istom ugovornom periodu u slučaju provođenja projekta po modelu JPP-a.

**Član 5.**

**(Načela)**

U provođenju ovog zakona, javni partner je dužan poštovati i provoditi sljedeća načela:

1. zaštite javnog interesa, koje podrazumijeva najefektivnije korištenje javnih sredstava u vezi sa realizacijom projekta JPP-a i njegovom svrhom,
2. jednakog i pravičnog tretmana, koje podrazumijeva zabranu diskriminacije po bilo kom osnovu između učesnika u postupku dodjele ugovora, kao i izbora privatnog partnera, te obavezu da učesnici u postupku izbora privatnog partnera imaju potpune i tačne informacije o postupku, standardima i kriterijima za izbor,
3. efikasnosti, podrazumijeva da se postupak izbora privatnog partnera i zaključenje ugovora provodi u rokovima i na način propisa ovim zakonom, sa što manje troškova za javnog i privatnog partnera,
4. slobodnog tržišnog nadmetanja koje obuhvata zabranu ograničavanja konkurencije između učesnika i obavezu prihvatanja svih učesnika čije ponude zadovoljavaju uslove propisane zakonom i podzakonskim aktima,
5. transparentnosti u dodjeli ugovora koji podrazumijeva visoki stepen dostupnosti informacija o projektu JPP-a,
6. ekonomičnosti, kako bi se postupak dodjele ugovora JPP-a proveo što brže i sa što manje troškova, uz uvažavanje svih zakonom propisanih procedura,
7. zaštite prirodne sredine i promocije održivog razvoja, koja podrazumijeva obavezu pokretanja i dizajniranja projekata JPP-a, na način koji će obezbijediti očuvanje prirodnih resursa,
8. autonomije volje ugovornih strana, koja obuhvata slobodu ugovornih strana da, u skladu sa zakonom i drugim propisima, kao i dobrim poslovnim običajima, svoja međusobna prava i obaveze urede po svojoj volji.

**Član 6.**

**(Rizici)**

1. Rizik predstavlja budući neizvjestan događaj čije je nastupanje nezavisno od volje ugovornih strana.
2. Osnovni rizici koji se moraju uzeti u obzir prilikom odobravanja projekata JPP-a su sljedeći:
3. rizik izgradnje predstavlja događaje u vezi sa inicijalnom fazom uključivanja imovine, kao što su kašnjenja u isporukama, nepoštovanje određenih standarda, dodatni troškovi, tehnički nedostaci, negativni spoljni efekti (uključujući rizik okuženja), te kompenzaciona plaćanja trećim stranama,
4. rizik raspoloživosti (dostupnosti) čini slučajeve u kojima se tokom upotrebe imovine partner može pozvati na odgovornost zbog neadekvatnog upravljanja koje je prouzrokovalo niži obim usluge od ugovorom dogovorenog ili usluge nisu dostigle nivo kvaliteta koji je preciziran ugovorom,
5. rizik potražnje predstavlja promjenu u potražnji, odnosno postojanje više ili niže potražnje nego što je bila očekivana kada je ugovor potpisivan, ne procjenjujući osobine privatnog partnera, pri čemu promjena potražnje može biti uzrokovana subjektivnim, ali i objektivnim razlozima,
6. rizik tačnosti i kvalitete ulaznih informacija, koji podrazumijeva da se projekti JPP-a zasnivaju na tačnim podacima koji predstavljaju podlogu za izradu studije ekonomske izvodljivosti,
7. rizik izbora partnera iz privatnog sektora je primjeren rizik koji je povezan sa formiranjem partnerstva sa nepoznatim partnerima,
8. regulatorni, odnosno ugovorni rizici koji su sadržani u samim ugovorima, kao i ispunjavanju obaveza koje proizilaze iz njih, pri čemu njihovo neispunjavanje može da ugrozi pojedine projektne aktivnosti, ali i cijeli projekat,
9. okolišni (ekološki) i arheološki rizici, su primjereni rizici lokacije koji direktno povećavaju troškove izgradnje i izvođenja cijelog projekta, uključujući i rizike radi negativne reakcije javnosti i lokalne zajednice na sam projekat,
10. rizik održivosti projekta predstavlja rizik u smislu dobijanja adekvatne vrijednosti za novac.

**Odjeljak B. - SUBJEKTI JPP-a**

**Član 7.**

**(Nadležnosti za projekte JPP-a)**

1. Za projekte Federacije Bosne i Hercegovine (u daljem tekstu: Federacija BiH), planiranje potencijalnih projekata JPP-a, priprema prijedlog projekata JPP-a, provođenje postupka izbora konsultanta, provođenje postupka dodjele ugovora o JPP-u i nadzor nad provođenjem ugovora o JPP-u je u nadležnosti odnosnog resornog ministarstva.
2. Za projekte javne ustanove čiji je osnivač Federacija BiH i privrednog društva u vlasništvu ili većinskom vlasništvu Federacije BiH, provođenje aktivnosti iz stava (1) ovog člana je u nadležnosti odnosnog javnog tijela.
3. Vlada Federacije BiH usvaja planove potencijalnih projekata, donosi odluku o opredijeljenosti za uspostavljanje JPP-a, daje saglasnost na prijedloge ugovora o JPP-u.
4. Jedno ili više javnih tijela može ovlastiti drugo javno tijelo za provođenje pojedinih ili svih postupaka iz stava (1) ovog člana.
5. Međusobna prava i obveze javna tijela iz ovoga člana regulišu međusobnim sporazumom.
6. Vlada Federacije BiH može odlukom odrediti javno tijelo koje će biti nosilac poslova javnog partnera, odnosno ovlastiti određeno javno tijelo za provođenje aktivnosti iz stava (1) ovoga člana.

**Član 8.**

**(Pravno lice posebne namjene)**

1. PLPN je pravno lice koje je izabrani ponuđač, u skladu sa odredbama ovog zakona, osnovao u svrhu zaključivanja ugovora o JPP-u i provođenja projekta JPP-a.
2. PLPN obavlja isključivo registrovane djelatnosti potrebne za provođenje projekata JPP-a za koje je osnovan.
3. PLPN se osniva i posluje u skladu sa propisima koji su na snazi u Bosni i Hercegovini.

**POGLAVLJE II. – PROJEKAT JPP-a**

**Odjeljak A. - PLANIRANJE I PRIPREMANJE PROJEKATA JPP-a**

**Član 9.**

**(Planiranje potencijalnih projekata JPP-a)**

1. Javna tijela, u slučaju postojanja potencijala za uspostavljanje JPP-a za provođenje jednog ili više projekata JPP-a iz svoje nadležnosti, dužni su izraditi srednjoročni i godišnji plan potencijalnih projekata JPP-a.
2. Srednjoročni plan potencijalnih projekata JPP-a sadrži privredne i druge oblasti iz nadležnosti javnog tijela Federacije BiH u periodu od tri godine, koji mora biti usklađen sa dokumentom okvirnog budžeta javnog tijela, odnosno trogodišnjim planom javnog tijela.
3. Godišnji plan potencijalnih projekata JPP-a mora biti usklađen sa godišnjim budžetom javnog tijela, odnosno sa godišnjim finansijskim planom javnog tijela i srednjoročnim planom potencijalnih projekata JPP-a.
4. Prilikom izrade plana iz st. (2) i (3) ovog člana, javno tijelo može organizovati javne konsultacije radi obezbjeđenja učešća zainteresovanih strana.
5. Javno tijelo čiji je osnivač Federacija BiH ili javno tijelo u vlasništvu ili većinskom vlasništvu Federacije BiH obavezno je pribaviti mišljenje resornog ministarstva na prijedlog plana iz st. (2) i (3) ovog člana.
6. Resorno ministarstvo u obavezi je pribaviti prethodno mišljenje Federalnog ministarstva finansija na prijedlog plana iz st. (2) i (3) ovog člana.
7. Resorno ministarstvo dostavlja Federalnom ministarstvu energije, rudarstva i industrije (u daljem tekstu: Ministarstvo) prijedlog plana iz st. (2) i (3) ovog člana u koji su uključeni potencijalni projekti JPP-a javnih tijela iz resorne nadležnosti, najkasnije do februara tekuće godine.
8. Prijedloge planova dostavljene u skladu sa stavom (7) ovog člana, Ministarstvo podnosi Vladi Federacije BiH na razmatranje i usvajanje, najkasnije do marta tekuće godine.
9. Usvojene planove iz stava (8) ovog člana, Ministarstvo objavljuje na svojoj web stranici, najkasnije u roku od osam dana od dana njihovog usvajanja i iste dostavlja Federalnom ministarstvu finansija.
10. Na osnovu usvojenih planova iz stava (8) ovog člana, Federalno ministarstvo finansija sačinjava Katalog potencijalnih projekata JPP-a iz nadležnosti Federacije BiH, koji se objavljuje na web stranici Vlade Federacije BiH, Ministarstva i Federalnog ministarstva finansija, najkasnije do kraja aprila tekuće godine.
11. Sredstva potrebna za planiranje potencijalnih projekata JPP-a obezbjeđuje javno tijelo.
12. Vlada Federacije BiH na prijedlog Ministarstva donosi uredbu kojom će se bliže urediti sadržaj srednjoročnog i godišnjeg plana potencijalnih projekata JPP-a, način pripreme Kataloga potencijalnih projekata JPP-a i druga pitanja od značaja za provođenje ovog zakona.

**Član 10.**

**(Pripremanje prijedloga projekta JPP-a )**

1. Za potencijalne projekte JPP-a iz člana 9. stav (1) ovog zakona, priprema se prijedlog projekta JPP-a, koji sadrži:

a) osnovne podatke o prijedlogu projekta,

b) tehničku studiju izvodljivosti,

c) studiju opravdanosti.

1. Sadržaj prijedloga projekta JPP-a bliže će se urediti uredbom iz člana 9. stav (12) ovog zakona.
2. Sredstva potrebna za pripremanje prijedloga projekta JPP-a obezbjeđuje javno tijelo.

**Član 11.**

**(Tehnička studija izvodljivosti projekta JPP-a)**

Tehnička studija izvodljivosti projekta JPP-a obavezno sadrži:

1. analizu potražnje,
2. analizu strateških opcija,
3. okolinsku analizu - identifikacija okolinske održivosti projekta, sa procjenom troškova izbjegavanja i korekcije negativnih uticaja na okolinu i ublažavanje klimatskih promjena,
4. tehničko rješenje uključujući procjenu troškova.

**Član 12.**

**(Studija opravdanosti projekta JPP-a)**

Studija opravdanosti projekta JPP-a obavezno sadrži:

1. kratak opis projekta,
2. analizu finansijske rentabilnosti i održivosti projekta i ekonomske opravdanosti projekta, na osnovu analize troškova i koristi (Cost-Benefit Analysis),
3. predloženi model plaćanja naknade privatnom partneru: model plaćanja u potpunosti ili većim dijelom od strane javnog tijela ili model plaćanja u potpunosti ili većim dijelom od strane krajnjih korisnika,
4. identifikaciju, vrednovanje i alokaciju rizika (PSC i procjenu VfM),
5. neophodna finansijska sredstva iz budžeta, odnosno neophodna finansijska sredstva koja treba da obezbijedi javno tijelo,
6. pravni i ekonomski status vlasništva projekta,
7. rizike realizacije projekta,
8. druge potrebne elemente.

**Član 13.**

**(Konsultant)**

1. Javno tijelo, odnosno javni partner, može angažovati jednog ili više konsultanata za pružanje stručne podrške u pripremi prijedloga projekta JPP-a, ugovaranju projekta JPP-a, te upravljanja ugovorom o JPP-u.
2. Konsultant je domaće ili strano pravno, odnosno fizičko lice koje posjeduje specijalistička znanja potrebna za pripremu, ugovaranje i provođenje projekata JPP-a u skladu sa ovim zakonom.
3. Za pruženu stručnu podršku iz stava (1) ovoga člana konsultant odgovara prema opštim propisima, pravilima struke i odredbama ugovora sklopljenog sa javnim tijelom, odnosno javnim partnerom.
4. Konsultant ne smije u istom projektu istovremeno biti savjetnik ili zaposlenik javnog tijela i privatnog partnera, odnosno povezano lice sa javnim tijelom i privatnim partnerom.
5. Javno tijelo postupak izbora konsultanta provodi u skladu sa propisima kojima se uređuje oblast javnih nabavki.
6. Uslovi za izbor, kao i prava i obaveze konsultanta uredit će se uredbom iz člana 9. stav (12) ovog zakona.
7. Pravna zaštita u postupku izbora konsultanta ostvaruje se u skladu sa propisima iz oblasti javnih nabavki.

**Odjeljak B. - PREDLAGANJE I ODOBRAVANJE PROJEKATA JPP-a**

**Član 14.**

**(Predlaganje projekata JPP-a)**

1. Javna tijela su ovlaštena predlagati provođenje projekata JPP-a na način utvrđen odredbama ovog zakona i podzakonskih akata donesenih na osnovu ovog zakona.
2. U cilju utvrđivanja tržišnog interesa potencijalnih privatnih partnera za učestvovanjem u provođenju projekata putem JPP-a, javna tijela mogu objaviti javni poziv za iskazivanje interesa za realizaciju projekata JPP-a.
3. Javni poziv za iskazivanje interesa za realizaciju određenog projekta putem JPP-a objavljuje se na web stranici javnog tijela.
4. Pripremljeni prijedlog projekta JPP-a javno tijelo dostavlja Federalnom ministarstvu finansija na odobrenje.
5. Federalno ministarstvo finansija, nakon ocjene sadržaja prijedloga projekta, ukoliko su ispunjeni uslovi, odobrava prijedlog projekta JPP i isti dostavlja javnom tijelu u roku od 30 dana od dana dostavljanja prijedloga projekta.
6. U slučaju da Federalno ministarstvo finansija ne izda odobrenje, dužno je u roku iz stava (5) ovog člana javnom tijelu dostaviti mišljenje o utvrđenim nedostacima prijedloga projekta.
7. Ukoliko javno tijelo ne otkloni utvrđene nedostatke iz datog mišljenja iz stava (6) ovog člana u roku od 60 dana smatra se da je odustalo od prijedloga projekta JPP-a, o čemu Federalno ministarstvo finansija donosi zaključak.
8. Javno tijelo, po prijemu odobrenja iz stava (5) ovog člana, dostavlja resornom ministarstvu cjelokupnu dokumentaciju kao i pribavljena mišljenja iz člana 16. ovog zakona.
9. Resorno ministarstvo u roku od 15 dana od dana prijema dokumentacije iz stava (8) ovog člana sačinjava i dostavlja Vladi Federacije BiH prijedlog odluke o opredijeljenosti za uspostavljanje JPP-a radi provođenja projekta JPP-a.

**Član 15.**

**(Prijedlog zainteresovanih lica)**

1. Odredba iz člana 14. stav (1) ovog zakona ne isključuje mogućnost davanja prijedloga projekata JPP-a projekata od strane poslovnog sektora, odnosno privrednih komora, asocijacija poslovnog sektora i drugih zainteresovanih lica putem nadležnog ministarstva.
2. Nadležno ministarstvo može da prihvati prijedlog iz stava (1) ovog člana pod uslovom da se taj prijedlog ne odnosi na projekat obuhvaćen planom potencijalnih projekata iz člana 9. st. (2) i (3) ovog zakona.
3. Na osnovu prijedloga zainteresovanog lica i odluke o prihvatanju iz stava (2) ovog člana, javno tijelo priprema prijedlog projekta i na odgovarajući način postupa u skladu sa članom 14. ovog zakona.
4. Naknadu objektivnih i opravdanih troškova izrade preliminarnog prijedloga iz stava (1) ovog člana izvršit će izabrani ponuđač nakon okončanja postupka dodjele ugovora, odnosno privatni partner u skladu sa ugovorom o JPP-u.
5. Predlagač iz stava (1) ovog člana, može učestvovati u postupku dodjele ugovora o JPP-u pod jednakim uslovima sa ostalim ponuđačima i ne smije imati povlašten tretman.
6. Forma i sadržaj prijedloga iz stava (1) ovog člana, kao i uslovi učešća ponuđača u postupku odlučivanja i dodjele ugovora o JPP-u po prijedlogu zainteresovanih lica, uredit će se uredbom iz člana 9. stav (12) ovog zakona.

**Član 16.**

**(Prilozi uz prijedlog projekta JPP-a)**

Javno tijelo dužno je prilikom dostavljanja projekta u skladu sa članom 14. stav (4) ovog zakona, dostaviti Federalnom ministarstvu finansija:

1. prethodno mišljenje Federalnog ministarstva finansija o usklađenosti prijedloga projekta sa budžetskim projekcijama i planovima, fiskalnim rizicima i ograničenjima propisanim posebnim propisima, kao i o finansijskoj i fiskalnoj održivosti prijedloga projekta,
2. mišljenje nadležnog ministarstva o usklađenosti prijedloga projekta sa sektorskim razvojnim planovima i strategijama, odnosno propisima iz područja njegove nadležnosti,
3. odluku o imenovanju konsultanta, ukoliko je izabran.

**Član 17.**

**(Status projekta JPP-a)**

1. Vlada Federacije BiH na prijedlog resornog ministarstva iz člana 14. stav (9) ovog zakona, donosi odluku o opredijeljenosti za uspostavljanje JPP-a radi provođenja projekta JPP-a ili zaključak o neprihvatanju prijedloga projekta JPP-a.
2. Vlada Federacije BiH odluku, odnosno zaključak iz stava (1) ovog člana dostavlja resornom ministarstvu u roku od 15 dana od dana donošenja odluke odnosno zaključka.
3. Prijedlog projekta stiče status projekta isključivo na osnovu odluke iz stava (1) ovog člana.

**POGLAVLJE III. – DODJELA UGOVORA, REGISTAR I NADZOR**

**Odjeljak A. - DODJELA I SADRŽAJ UGOVORA O JPP-u**

**Član 18.**

**(Postupak dodjele ugovora o JPP-u)**

1. Na osnovu odluke iz člana 17. stav (1) ovog zakona, javno tijelo provodi postupak dodjele ugovora o JPP-u.
2. Postupak iz stava (1) ovog člana provodi se putem javnog poziva koji traje 60 dana, počev od dana objavljivanja javnog poziva u „Službenim novinama Federacije BiH“.
3. Javno tijelo, prije objavljivanja javnog poziva, dužno je Federalnom ministarstvu finansija dostaviti odluku iz člana 17. stav (1) ovog zakona i ovjerenu kopiju dokumentacije za nadmetanje na ocjenu i odobravanje.
4. Federalno ministarstvo finansija na osnovu ocjene o usklađenosti dokumentacije sa odobrenim projektom JPP-a, odobrava upotrebu dokumentacije za nadmetanje u roku od 15 dana od dana zaprimanja dokumentacije iz stava (3) ovog člana.
5. Na osnovu rezultata javnog poziva, javno tijelo donosi odluku o izabranom ponuđaču.
6. Prije zaključivanja ugovora o JPP-u javno tijelo je dužno putem resornog ministarstva pribaviti mišljenje Federalnog pravobranilaštva na prijedlog ugovora o JPP-u i saglasnost Vlade Federacije BiH za njegovo zaključivanje.
7. Na osnovu odluke iz stava (5) i saglasnosti iz stava (6) ovog člana, javno tijelo zaključuje ugovor o JPP-u sa PLPN čiji je osnivač izabrani ponuđač.
8. Ukoliko se ne dobije saglasnost iz stava (6) ovog člana, nadležno javno tijelo donosi odluku o poništavanju odluke o izabranom ponuđaču, koja je konačna i protiv koje izabrani ponuđač može neposredno pokrenuti upravni spor kod nadležnog suda.
9. Sredstva za provođenje postupka dodjele ugovora o JPP-u obezbjeđuje javno tijelo.
10. Postupak dodjele ugovora o JPP-u bliže će se urediti uredbom iz člana 9. stav (12) ovog zakona.

**Član 19.**

**(Obavezni sadržaj ugovora o JPP-u)**

1. Ugovor o JPP-u naročito sadrži:
2. pravni osnov za zaključivanje ugovora o JPP-u,
3. ugovorne strane,
4. definiciju pojedinih pojmova i izraza u ugovoru o JPP-u,
5. predmet ugovora o JPP-u,
6. svrhu predmeta ugovora o JPP-u,
7. postavljene standarde usluga i druge standarde u vezi predmeta ugovora o JPP-u,
8. period na koji se zaključuje ugovor o JPP-u,
9. imovinska prava i obaveze ugovornih strana,
10. podjelu rizika i odnosnih obaveza između ugovornih strana,
11. međusobne finansijske obaveze ugovornih strana,
12. finansijski model i ostale finansijske elemente ugovora o JPP-u,
13. finansijske i druge potrebne garancije PLPN za izvršenje ugovora o JPP-u,
14. garancije osnivača PLPN za obaveze u izvršenju ugovora o JPP-u,
15. događaje i okolnosti koji mogu prouzrokovati štetu i način postupanja ugovornih strana u slučaju njihovog nastanka,
16. višu silu i proceduru za postupanje ugovornih strana,
17. ugovorne kazne,
18. zatezne kamate,
19. polise osiguranja,
20. posljedice neispunjavanja ugovornih obaveza,
21. prestanak ugovora o JPP-u,
22. raskid ugovora o JPP-u i posljedice raskida ovog ugovora,
23. zaštitu okoline,
24. zaštitu nalazišta i predmeta od prirodnog, historijskog, historijsko-kulturnog

i/ili graditeljskog naslijeđa,

1. izmjene i dopune ugovora o JPP-u,
2. zaštitu intelektualnog vlasništva, poslovnu tajnu i tajnost podataka,
3. pravo i način nadzora od strane javnog partnera nad provođenjem ugovora o JPP-u,
4. periodičnu eksternu reviziju provođenja projekta JPP-a,
5. postupak i uslove preuzimanja infrastrukture koja je predmet JPP-a,
6. ostale elemente ugovora o JPP-u, kada je potrebno,
7. način rješavanja sporova nastalih u izvršavanju ugovora o JPP-u,
8. salvatornu klauzulu,
9. direktnu primjenu propisa i tumačenje ugovora o JPP-u i
10. stupanje na snagu ugovora o JPP-u.

(2) Na pitanja iz ugovora o JPP-u koja nisu uređena ovim zakonom primjenjuju se odredbe propisa kojima se uređuju obligacioni odnosi.

**Član 20.**

**(Izmjene ugovora o JPP-u)**

1. Ugovor o JPP-u može se izmijeniti bez provođenja novog postupka dodjele:
2. ako je do potrebe za izmjenom došlo zbog okolnosti koje javni partner nije mogao predvidjeti i ako se izmjenom ne mijenja ukupna priroda JPP-a,
3. ako se izmjene, bez obzira na njihovu vrijednost izraženu u novcu, ne smatraju bitnim izmjenama ugovora o JPP-u iz stava (2) ovog člana.
4. Bitne izmjene ugovora o JPP-u u smislu stava (1) tačka b) ovoga člana su izmjene koje:
   1. uvode uslove koji bi, da su bili dio osnovnog postupka odabira privatnog partnera, omogućili podnošenje drugačijih ponuda od onih koje su podnesene u osnovnom postupku ili bi omogućili odabir drugačije ponude od ponude odabrane u osnovnom postupku ili
   2. znatno proširuju predmet ugovora o JPP-u na radove ili usluge koje nisu obuhvaćene osnovnim ugovorom ili
   3. mijenjaju ekonomsku ravnotežu ugovora o JPP-u u korist privatnog partnera na način koji nije bio predviđen u uslovima osnovnog ugovora o JPP-u.
5. U slučaju promjene propisa nakon zaključivanja ugovora o JPP-u koji pogoršavaju položaj privatnog ili javnog partnera, ugovor se može izmijeniti bez ograničenja iz stava (1) ovog člana, a u obimu koji je neophodan da se privatni, odnosno javni partner dovede u položaj u kojem je bio u momentu zaključivanja, s tim da rok trajanja ugovora o JPP-u ni u kom slučaju ne može biti duži od roka određenog članom 21. ovog zakona.
6. Izmjena ugovora o JPP-u se može provesti samo uz saglasnost Vlade Federacije BiH.

**Član 21.**

**(Trajanje i prenos ugovora o JPP-u i promjena vlasničke strukture u PLPN)**

1. Rok na koji se zaključuje ugovor o JPP-u određuje se na način koji ne ograničava tržišnu konkurenciju više nego je to potrebno da se obezbijedi amortizacija ulaganja privatnog partnera i razumno vrijeme povrata uloženog kapitala, uzimajući u obzir rizike povezane sa komercijalnom upotrebom predmeta ugovora.
2. Rok iz stava (1) ovog člana ne može biti kraći od pet godina niti duži od 30 godina i ne može se produžiti, osim u slučaju ispunjenosti uslova iz člana 20. ovog zakona.
3. Ugovor o JPP-u može se prenijeti na drugo pravno lice, samo uz prethodnu saglasnost Vlade Federacije BiH.
4. Prenos ugovora o JPP-u iz stava (3) ovog člana će se urediti uredbom iz člana 9. stav (12) ovog zakona.
5. Privatni partner može promijeniti vlasničku strukturu, samo uz prethodnu saglasnost Vlade Federacije BiH.

**Član 22.**

**(Podugovaranje)**

1. Privatni partner može da zaključi ugovor sa podizvođačem, odnosno podugovaračem koji ispunjava uslove iz javnog poziva i uslove predviđene važećim propisima za obavljanje profesionalne djelatnosti potrebne za izvršavanje obaveza utvrđenih tim ugovorom ako je ta mogućnost predviđena projektom JPP-a, javnim pozivom, odnosno ugovorom o JPP-u.
2. Privatni partner je solidarno odgovoran za izvršenje ugovornih obaveza podizvođača, odnosno podugovarača iz stava (1) ovog člana, osim ako ugovorom o JPP-u nije drugačije određeno.

**Odjeljak B. - REGISTAR**

**Član 23.**

**(Registar ugovora o JPP-u)**

1. Javni partner obavezan je dostaviti Federalnom ministarstvu finansija sklopljeni ugovor o JPP-u sa svim dodacima i izmjenama ugovora.
2. Sklopljeni ugovor o JPP-u sa svim dodacima koji čine njegov sastavni dio, kao i sve izmjene ugovora i njegovih dodataka upisuju se u Registar ugovora o JPP-u koji vodi Federalno ministarstvo finansija.
3. Registar ugovora o JPP-u iz stava (2) ovog člana je javan i vodi se u pisanoj formi i elektronski.
4. Uredbom iz člana 9. stav (12) ovog zakona bliže će se urediti uspostavljanje i način vođenja Registra ugovora o JPP-u.

**Odjeljak C. – NADZOR**

**Član 24.**

**(Nadzor nad provođenjem projekata JPP-a)**

1. Javni partner prati provođenje i vrši nadzor nad provođenjem projekata JPP-a u skladu sa svojim nadležnostima i odredbama ovog zakona.
2. Javni partner je dužan redovno, a najmanje jedanput godišnje izvjestiti resorno ministarstvo i Federalno ministarstvo finansija o provođenju projekata JPP-a.
3. Na zahtjev Federalnog ministarstva finansija javni partner i PLPN su dužni pružiti tražene podatke i dostaviti odgovarajuće akte o provođenju projekta JPP-a.
4. Prava i obaveze javnog i privatnog partnera u postupku nadzora nad provođenjem projekata JPP-a, kao i postupak i obrazac za izvještavanje o provođenju ugovora o JPP-u uređuje se uredbom iz člana 9. stav (12) ovog zakona.

**Član 25.**

**(Obaveza dostavljanja dokumentacije u svrhu nadzora nad provođenjem projekata JPP-a)**

1. U svrhu nadzora nad provođenjem projekata JPP-a javni partner, odnosno PLPN dužno je dostaviti Federalnom ministarstvu finansija u roku od 30 dana od dana stupanja na snagu ugovora o JPP-u ovjerene kopije sljedećih dokumenata:
2. ugovor o JPP-u,
3. akt o osnivanju PLPN,
4. ugovore o sticanju i prenošenju prava svojine, prava građenja i drugih stvarnih prava,
5. ugovore o pružanju usluga (instalacija, implementacija, integracija i održavanje informaciono - komunikacionih sistema i druge srodne usluge),
6. ugovore o izvođenju radova sa izvođačima i podizvođačima (građenja, rekonstrukcija, sanacija, proširenje i drugi srodni radovi),
7. ugovore o upravljanju i održavanju infrastrukturom,
8. ugovore o pružanju usluga (savjetovanje, projektovanje, upravljanje, održavanje i druge srodne usluge),
9. ugovore o obezbjeđenju od rizika (polise osiguranja), i
10. druge ugovore i pravne akte po potrebi.
11. Javni partner, odnosno PLPN dužan je za vrijeme trajanja ugovornog odnosa dostavljati Federalnom ministarstvu finansija ovjerene kopije izmjena i dopuna dokumenata iz stava (1) ovog člana u roku od 30 dana od dana njihovog nastanka.

**POGLAVLJE IV. – NADLEŽNO TIJELO ZA OCJENU I ODOBRAVANJE PROJEKATA JPP-a**

**Odjeljak A. - Federalno ministarstvo finansija**

**Član 26.**

**(Poslovi projekata JPP-a)**

Vlada Federacije BiH prenosi javna ovlaštenja za poslove u vezi sa planiranjem, predlaganjem, odobravanjem, provođenjem i nadzorom projekata JPP-a, koje u skladu sa odredbama ovog zakona i akata donesenih na osnovu ovog zakona, provodi Federalno ministarstvo finansija.

**Odjeljak B. - Nadležnosti**

**Član 27.**

**(Nadležnosti Federalnog ministarstva finansija iz oblasti JPPa)**

1. Federalno ministarstvo finansija iz oblasti JPP-a obavlja sljedeće poslove:
2. provodi postupak ocjene i odobravanja prijedloga projekata JPP-a, dokumentacije za nadmetanje, te prijedloga ugovora, u skladu sa odredbama ovog zakona,
3. donosi odluke i priprema prijedloge rješenja,
4. vrši nadzor nad provođenjem projekata JPP-a,
5. uspostavlja i vodi Registar projekata JPP-a,
6. priprema i daje stručna mišljenja o pojedinim pitanjima iz ovog zakona i propisa donesenih na osnovu ovog zakona,
7. vrši stručni uvid, prati i/ili obavlja nadzor provođenja projekata JPP-a,
8. predlaže ovlaštenim predlagačima izmjene i dopune ovog zakona i drugih propisa o JPP-u,
9. organizuje kontinuirane obavezne programe edukacije za javna tijela i druge učesnike JPP-a,
10. utvrđuje plan i program kontinuirane obavezne profesionalne edukacije za javna tijela i druge učesnike,
11. sarađuje sa domaćim naučnim i istraživačkim institucijama, akademskom zajednicom, poslovnom zajednicom, socijalnim partnerima, privrednim i nevladinim udruženjima i drugim zainteresovanim stranama u svrhu unapređivanja primjene modela JPP-a na nivou javne vlasti,
12. promoviše i izučava primjenu najbolje prakse JPP-a, te u svom domenu sarađuje sa stranim nacionalnim tijelima i međunarodnim organizacijama i institucijama ovlaštenim za edukaciju iz oblasti JPP-a, primjenu modela JPP-a i provođenje projekata JPP-a,
13. izrađuje i objavljuje vodiče, priručnike i metodološke smjernice za pripremu, ugovaranje i provođenje projekata, te daje uputstva i objašnjenja iz područja JPP-a,
14. obavlja i druge poslove u skladu sa odredbama ovog zakona i podzakonskih akata.
15. Sadržaj i način organizovanja programa obavezne edukacije iz stava (1) tačka h) ovog člana će se bliže urediti uredbom iz člana 9. stav (12) ovog zakona.

**Odjeljak C. – Sredstva za rad i izvještavanje**

**Član 28.**

**(Sredstva za rad Federalnog ministarstva finansija iz oblasti JPPa)**

Sredstva za rad Federalnog ministarstva finansija za obavljanje poslova iz oblasti JPP-a obezbjeđuju se u Budžetu Federacije BiH.

**Član 29.**

**(Način izvještavanja)**

1. Federalno ministarstvo finansija za svoj rad iz oblasti JPP-a odgovara Vladi Federacije BiH.
2. Federalno ministarstvo finansija najmanje jednom godišnje podnosi Vladi Federacije BiH izvještaj o svom radu.
3. Izvještaj iz stava (2) ovog člana podnosi se do isteka prvog kvartala tekuće godine za prethodnu godinu.
4. Izvještaj sadrži podatke o podnesenim prijedlozima provođenja projekata JPP-a, odluke Federalnog ministarstva finansija uz kraće obrazloženje, pregled zaključenih ugovora iz Registra ugovora o JPP-u, upite sa stručnim mišljenjem Federalnog ministarstva finansija, programe edukacije učesnika, te druge podatke o radu Federalnog ministarstva finansija.
5. Na zahtjev Vlade Federacije BiH, Federalno ministarstvo finansija je dužno pružiti i druge informacije i akte u vezi sa svojim radom iz djelokruga JPP-a.

**POGLAVLJE V. - PRAVNA ZAŠTITA**

**Odjeljak A. – PRIMJENA PROPISA**

**Član 30.**

**(Primjena odredaba Zakona o upravnom postupku)**

1. Na upravne postupke koje u okviru svojih nadležnosti utvrđenih ovim zakonom provodi Federalno ministarstvo finansija i druga nadležna tijela, primjenjuju se odredbe Zakona o upravnom postupku Federacije BiH.
2. Odluke, rješenja i drugi upravni akti Federalnog ministarstva finansija su konačni i protiv njih se ne može izjaviti žalba, ali se može pokrenuti upravni spor.

**Odjeljak B. – RJEŠAVANJE SPOROVA**

**Član 31.**

**(Način rješavanja sporova)**

1. Za sporove koji nastanu iz osnova ugovora o JPP-u, stranke mogu ugovoriti mirenje ili arbitražno rješavanje sporova pred domaćom ili stranom arbitražom.
2. U postupcima iz stava (1) ovog člana primjenjuje se pravo koje je na snazi u Federaciji BiH.
3. Ukoliko stranke nisu ugovorile arbitražno rješavanje spora ili mirenje za rješavanje sporova između stranaka, koji nastanu iz osnovu ugovora o JPP-u, stvarno i mjesno je nadležan sud prema sjedištu javnog partnera.

**Odjeljak C. - PREKRŠAJNE ODREDBE**

**Član 32.**

**(Pokretanje prekršajnog postupka)**

1. Ako Federalno ministarstvo finansija ili drugo nadležno tijelo utvrdi da je došlo do povrede odredbi ovog zakona od strane javnog tijela odnosno javnog partnera i/ili izabranog ponuđača odnosno PLPN, podnosi nadležnom sudu prijedlog za pokretanje prekršajnog postupka.
2. Ako se utvrdi da je došlo do povrede odredbi ovog zakona od strane nadležnog ministarstva, Vlada Federacije BiH podnosi nadležnom sudu prijedlog za pokretanje prekršajnog postupka.

**Član 33.**

**(Novčane kazne)**

1. Novčanom kaznom od 5.000,00 do 15.000,00 KM kaznit će se za prekršaj javno tijelo, odnosno javni partner ako:
2. objavi javni poziv protivno odredbama člana 18. st. (1), (2), (3) i (4),
3. zaključi ugovor o JPP-u bez pribavljenog mišljenja i saglasnosti iz člana 18. stav (6),
4. izmjeni ugovor o JPP-u bez saglasnosti iz člana 20. stav (4),
5. izvrši prenos ugovora o JPP-u bez saglasnosti iz člana 21. stav (3),
6. u propisanom roku ne dostavi resornom ministarstvu i Federalnom ministarstvu finansija izvještaj iz člana 24. stav (2),
7. ne postupi po zahtjevu Federalnog ministarstva finansija iz člana 24. stav (3),
8. ne dostavi u propisanom roku Federalnom ministarstvu finansija dokumentaciju iz člana 25. st. (1) i (2).
9. Za prekršaj iz stava (1) ovog člana kaznit će se i odgovorno lice javnog tijela odnosno javnog partnera novčanom kaznom od 500,00 do 3.000,00 KM.
10. Novčanom kaznom od 5.000,00 do 15.000,00 KM kaznit će se za prekršaj PLPN odnosno privatni partner ako:
11. obavlja djelatnosti protivno odredbi člana 8. stav (2),
12. izmjeni ugovor o JPP-u bez saglasnosti iz člana 20. stav (4),
13. izvrši prenos ugovora o JPP-u bez saglasnosti iz člana 21. stav (3),
14. promjeni vlasničku strukturu bez saglasnosti iz člana 21. stav (5),
15. zaključi ugovor protivno članu 22. stav (1),
16. ne postupi po zahtjevu Federalnog ministarstva finansija iz člana 24. stav (3),
17. ne dostavi u propisanom roku Federalnom ministarstvu finansija dokumentaciju iz člana 25. st. (1) i (2).
18. Za prekršaje iz stava (3) ovog člana kaznit će se i odgovorno lice PLPN, odnosno javnog partnera, novčanom kaznom od 500,00 do 3.000,00 KM.

**POGLAVLJE VI. - ZAVRŠNE ODREDBE**

**Odjeljak A. - DONOŠENJE PODZAKONSKIH AKATA**

**Član 34.**

**(Rokovi za donošenje podzkonskih akata)**

1. Vlada Federacije BiH će najkasnije u roku od 120 dana od dana stupanja na snagu ovog zakona donijeti uredbu iz člana 9. stav (12) ovog zakona.
2. Na pitanja koja nisu uređena ovim zakonom na odgovarajući način se primjenjuju posebni zakoni, kao i ostali propisi koji su na snazi u Bosni i Hercegovini.

**Odjeljak B. - STUPANJE NA SNAGU**

**Član 35.**

**(Stupanje na snagu)**

Ovaj zakon stupa na snagu osmog dana od dana objavljivanja u „Službenim novinama Federacije BiH“.

Obrazloženje

uz Nacrt zakona o javno - privatnom partnerstvu

Federacije Bosne i Hercegovine

**I – USTAVNI OSNOV**

Ustavni osnov za donošenje predloženog zakona sadržan je u članu III. 1. f). Ustava Federacije Bosne i Hercegovine u kojem je propisano da je u isključivoj nadležnosti Federacije Bosne i Hercegovine "utvrđivanje ekonomske politike, uključujući planiranje i obnovu i politiku korištenja zemljišta na federalnom nivou", a Parlament Federacije Bosne i Hercegovine, uz ostala ovlaštenja predviđena Ustavom Federacije Bosne i Hercegovine, odgovoran je za donošenje zakona o vršenju dužnosti federalne vlasti.

Predloženim zakonom se obezbjeđuje da oblasti koje su propisane u članu 2. Ustava Federacije Bosne i Hercegovine, koje su u nadležnosti Federacije Bosne i Hercegovine i kantona ostaju i dalje kako su do sada pravno uređene, odnosno odredbama ovog zakona nema prenošenja nadležnosti između Federacije Bosne i Hercegovine i kantona.

# II – RAZLOZI ZA DONOŠENJE ZAKONA

Razlozi za donošenje ovog zakona sadržani su u potrebi stvaranja transparentnog, nediskriminatornog i jasnog pravnog okvira za utvrđivanje uslova pod kojima domaća i strana pravna lica mogu investirati u građenje i/ili rekonstrukciju i održavanje i/ili upravljanje javnim infrastrukturnim objektima i/ili javnom infrastrukturom s ciljem pružanja javne usluge i/ili zadovoljenja javne potrebe iz nadležnosti javnog partnera. Također, predloženi pravni okvir bi trebao da doprinese stimulisanju ulaganja domaćeg i stranog kapitala u javni sektor radi obezbjeđenja višeg nivoa kvaliteta javnih usluga u Federaciji Bosne i Hercegovine.

Imajući u vidu da Federacija Bosne i Hercegovine i pored višegodišnjeg nastojanja da ovu oblast uredi nema usvojen Zakon o javno-privatnom partnerstvu. Primarno su predstavnici Vlade Fedreacije Bosne i Hercegovine učestvovali u Projektu “Javno-privatno partnerstvo” gdje je nosilac aktivnosti bio Ured koordinatora za reformu javne uprave Bosne i Hercegovine. Cilj Projekta je bilo uspostavljanje funkcionalnog okvira za javno - privatno partnerstvo u Bosni i Hercegovini usklađenog sa zakonodavstvom EU, evropskim standardima i najboljim evropskim praksama. U okviru Projekta Vlada Federacije Bosne i Hercegovine formirala je interresornu Radnu grupu sastavljenu od 12 članova u kojoj su pored članova koji su bili predstavnici resornih ministarstava i Generalnog sekretarijata Vlade Federacije Bosne i Hercegovine bili imenovani i eminentni profesori i stručnjaci iz ove oblasti angažovani iz resursa ekspertnog tima Projekta. U toj fazi je pripremljen prednacrt Zakona.

Međutim, u drugoj fazi pripreme prijedloga zakona, nakon što je Federalno ministarstvo energije, rudarstva i industrije obradilo primjedbe i sugestije iznesene na održanim javnim raspravama i uz naknadno obavljene konsultacije sa ostalim resornim ministarstvima, u izradu teksta zakona uključila se i Međunarodna finansijska korporacija (IFC) s ciljem usklađivanja predloženog teksta zakona sa međunarodnim principima i najboljim praksama iz zemalja u okruženju.

Analizom smjernica za primjenu uspješnosti javno – privatnog partnerstva, kao prednosti na nivou Federacije Bosne i Hercegovine istaknute su: ubrzana gradnja javne infrastrukture, smanjenje troškova ukupnog vijeka projekta, bolja podjela rizika, stimulisanje izvođača da poboljšaju upravljanje i izvođenje svakog dobijenog projekta, stvaranje dodatnih prihoda za privatnog partnera od strane trećih lica korištenjem slobodnih kapaciteta, proširenje javnog upravljanja na privatnog partnera pri čemu javni sektor djeluje kao regulator. Dodatni razlozi za projekte javno – privatnog partnerstva su bili i budžetska ograničenja javnog sektora, zahtjevi za poboljšanjem kvaliteta usluga javnog sektora na osnovu znanja i radnih metoda privatnog sektora, potrebna promjena uloge države u privredi i uslužnom sektoru, kao i povećanje efiksnosti u korištenju i iskorištavanju infrastrukture.

**III. – OBRAZLOŽENJE PREDLOŽENIH PRAVNIH RJEŠENJA**

**Poglavlje I - Zajedničke odredbe**

**Odjeljak A - Osnovne odredbe**, čl. 1. – 6. sadrže odredbe kojima se propisuje predmet zakona, rodno značenje izraza, pojam javno - privatnog partnerstva (u daljem tekstu: JPP), značenje pojedinih izraza, načela koja je javni partner dužan poštovati i provoditi, rizike koji predstavlja budući neizvjestan događaj i čije je nastupanje nezavisno od volje ugovornih strana.

**Odjeljak B – Subjekti JPP-a**, čl. 7. i 8. sadrže odredbeo nadležnostima za projekte JPP-a, odnosno da je za projekte Federacije Bosne i Hercegovine koji uključuju planiranje potencijalnih projekata JPP-a, priprema prijedlog projekata JPP-a, provođenje postupka izbora konsultanta, provođenje postupka dodjele ugovora o JPP-u i nadzor nad provođenjem ugovora o JPP-u u nadležnosti odnosnog resornog ministarstva, dok je za projekte javne ustanove čiji je osnivač Federacija Bosne i Hercegovine (u daljem tekstu: Federacija BiH) i privrednog društva u vlasništvu ili većinskom vlasništvu Federacije BiH, provođenje aktivnosti u nadležnosti odnosnog javnog tijela. Članom 8. definisano je pravno lice posebne namjene (PLPN) koje izabrani ponuđač, u skladu sa odredbama ovog zakona, osniva u svrhu zaključivanja ugovora o JPP-u i provođenja projekta JPP-a.

**Poglavlje II. – Projekat JPP-a**

**Odjeljak A. - Planiranje i pripremanje projekata JPP-a**, čl. 9.-13. sadrže odredbe kojima se propisuje postupak planiranja potencijalnih projekata kroz izradu srednjoročnih i godišnjih planova potencijalnih projekata JPP-a, kao i organizovanje javnih konsultacija radi obezbjeđenja učešća zainteresovanih strana, pribavljanje obaveznih mišljenja, rokove za postupanje, obezbjeđenje potrebnih sredstava kao i osnov za donošenje Uredbe Vlade Federacije BiH kojom će se bliže urediti sadržaj srednjoročnog i godišnjeg plana potencijalnih projekata JPP-a, način pripreme Kataloga potencijalnih projekata JPP-a i druga pitanja od značaja za provođenje ovog zakona. Za potencijalne projekte JPP-a propisan je sadržaj Projekta JPP-a, Tehničke studije izvodljivosti projekta JPP-a, Studije opravdanosti projekta JPP-a, kao i mogućnostangažovanja jednog ili više konsultanata za pružanje stručne podrške u pripremi prijedloga projekta JPP-a, ugovaranju projekta JPP-a, te upravljanja ugovorom o JPP-u.

**Odjeljak B. - Predlaganje i odobravanje projekata JPP-a**, čl. 14. – 17. sadrže odredbe o ovlaštenju za predlaganje projekata JPP-a, mogućnost objavljivanja javnog poziva za iskazivanje interesa za realizaciju projekata JPP-a, proceduru sa rokovima za postupanje i mogućnost davanja prijedloga JPP projekata od strane zainteresovanih lica iz poslovnog sektora, kao i nadležnost Vlade Federacije BiH da na prijedlog resornog ministarstva donese odluku o opredijeljenosti za uspostavljanje JPP-a radi provođenja projekta JPP-a ili zaključak o neprihvatanju prijedloga projekta JPP-a. Vlada Federacije BiH odluku, odnosno zaključak dostavlja resornom ministarstvu u roku od 15 dana od dana donošenja odluke odnosno zaključka.

**Poglavlje III. – Dodjela ugovora, registar i nadzor**

**Odjeljak A. - Dodjela i sadržaj ugovora o JPP-u,** čl. 18.-22. sadrže odredbe o postupuk dodjele ugovora o JPP-u, obavezni sadržaj ugovora o JPP, izmjene Ugovora o JPP-u, trajanje i prenos ugovora o JPP-u i promjena vlasničke strukture u PLPN-u, kao i podugovaranje.

**Odjeljak B. – Registar,** član 23. sadrži odredbu koja reguliše nadležnostFederalnog ministarstva finansija da o sklopljenim ugovorima o JPP-u sa svim dodacima i izmjenama ugovora vodi evidenciju u Registru ugovora o JPP-u.

**Odjeljak C. – Nadzor,** čl. 24. i 25. sadrže odredbe koje regulišu nadzor nad provođenjem projekata JPP-a, odnosno da javni partner prati provođenje i vrši nadzor nad provođenjem projekata JPP-a u skladu sa svojim nadležnostima i odredbama ovog zakona i o tome je dužan redovno, a najmanje jedanput godišnje izvještavati resorno ministarstvo i Federalno ministarstvo finansija. Na zahtjev Federalnog ministarstva finansija javni partner i PLPN su dužni pružiti tražene podatke i dostaviti odgovarajuće akte o provođenju projekta JPP-a, kao i dostavljanje obavezne dokumentacije u svrhu nadzora nad provođenjem projekata JPP-a.

**Poglavlje IV. – Nadležno tijelo za ocjenu i odobravanje projekata JPP-a**

**Odjeljak A. - Federalno ministarstvo finansija,** član 26. sadrži odredbu koja reguliše prenošenje javnih ovlaštenja u vezi sa planiranjem, predlaganjem, odobravanjem, provođenjem i nadzorom projekata JPP sa Vlade Federacije BiH na Federalno ministarstvo finansija.

**Odjeljak B. - Nadležnosti Federalnog ministarstva finansija,** član 27. sadrži odredbu koja reguliše nadležnosti Federalnog ministarstva finansija iz oblasti JPP-a.

**Odjeljak C. – Sredstva za rad i izvještavanje,** čl. 28. i 29. sadrže odredbe koje regulišu sredstva za rad Federalnog ministarstva finansija i način izvještavanja.

**Poglavlje V. - Pravna zaštita**

**Odjeljak A. – Primjena propisa,** član 30. sadrži odredbu kojom se reguliše primjena odredaba Zakona o upravnom postupku kod provođenja postupaka iz svoje nadležnosti Federalnog ministarstva finansija i drugih nadležnih tijela, te da su odluke, rješenja i drugi upravni akti Federalnog ministarstva finansija konačni i protiv njih se ne može izjaviti žalba, ali se može pokrenuti upravni spor.

**Odjeljak B. – Rješavanje sporova, član 31.** sadrži odredbu koja reguliše način rješavanja sporova koji nastanu iz osnova ugovora o JPP-u i mogućnost ugovaranja mirenja ili arbitražnog rješavanja sporova pred domaćom ili stranom arbitražom, te da je u ovim postupcima nadležno pravo koje je na snazi u Federaciji BiH.

**Odjeljak C. - Prekršajne odredbe,** čl. 32. i 33. sadrže odredbe koje regulišu pokretanje prekršajnog postupka i novčane kazne za prekršaj za javno tijelo, odnosno javnog partnera i odgovorno lice javnog tijela odnosno javnog partnera, kao i PLPN odnosno privatnog partnera i odgovorno lice PLPN-a.

**Poglavlje VI. - Završne odredbe**

**Odjeljak A. - Donošenje podzakonskih akata,** član 34. sadrži odredbu koja reguliše rokove za donošenje podzkonskih akata, odnosno zaduženje za Vladu Federacije BiH da najkasnije u roku od 120 dana od dana stupanja na snagu ovog zakona donese Uredbu iz člana 9. stav (12) ovog zakona. Na pitanja koja nisu uređena ovim zakonom na odgovarajući način se primjenjuju posebni zakoni, kao i ostali propisi koji su na snazi u Bosni i Hercegovini.

**Odjeljak B. - Stupanje na snagu,** član 35. sadrži odredbu koja reguliše stupanje na snagu ovog zakona i toosmog dana od dana objavljivanja u „Službenim novinama Federacije BiH“.

IV – USKLAĐENOST PROPISA S EVROPSKIM ZAKONODAVSTVOM

Pravni osnov za donošenje Nacrta zakona o javno - privatnom partnerstvu sadržan je u obavezi Bosne i Hercegovine i tijela javne vlasti na svim nivoima, da po pristupanju Sporazumu o stabilizaciji i pridruživanju obezbijede postepeno usklađivanje svojih postojećih zakona, kao i budućeg zakonodavstva sa pravnom tečevinom (acquisem) Zajednice.

Prema članu 70. Sporazuma propisano je da Strane ugovornice (EU i BiH) priznaju važnost usklađivanja postojećeg zakonodavstva Bosne i Hercegovine sa zakonodavstvom Zajednice, kao i njegovog efikasnog provođenja. Ova obaveza je i pravni osnov da se izvrši postepeno preuzimanje pravne tečevine komunitarnog prava EU, pa time i legislativnih rješenja iz sektora javno - privatnog partnerstva.

Vezano za usaglašenost predloženog zakona o javno - privatnom partnerstvu nije se moglo utvrditi da postoje primarni i sekundarni izvori prava Evropske unije koji na poseban način regulišu pitanja koja su regulisana navedenim zakonom s tim da su korišteni svi pravni akti koji se odnose na pravni režim JPP-a i pravni režim javnih nabavki.

U pogledu pravne tečevine Evropske unije korišteni su sljedeći pravni akti:

* Green Paper on Public-Private Partnerships and Community Law on Public Contracts and Concessions,
* Guidelines for Successful Public – Private Partnerships.
* Direktiva 2014/23/EU Evropskog parlamenta i Vijeća od 26.02.2014. godine o dodjeli ugovora o koncesiji,
* Direktiva 2014/24/EU Evropskog parlamenta i Vijeća od 26.02.2014. godine o javnoj nabavki i o stavljanju izvan snage Direktive 2004/18/EZ,
* Direktiva 2014/25/EU Evropskog parlamenta i Vijeća od 26.02.2014. godine o nabavki subjekata koji djeluju u sektoru vodoprivrede, energetskom i prometnom sektoru te sektoru poštanskih usluga i stavljanju izvan snage Direktive 2004/17/EZ, te vrše Ispravak Direktive 2014/23/EU Evropskog parlamenta i Vijeća od 26.02.2014. godine o dodjeli ugovora o koncesiji.

Pored pobrojanih pravnih akata korišteni su i brojni drugi dokumenti koji su rađeni na stručnom, legislativnom, akademskom i drugim nivoima, a sve kako bi se unaprijedio proces pravnog režima projekata JPP-a.

Novi momenat u regulisanju oblasti javno-privatnog partnerstva predstavljaju i mišljenja i preporuke koje je u proteklom periodu Evropska komisija u svojim dokumentima taksativno izdvojila kao prioritete u okviru Poglavlja V. - Javne nabavke i Poglavlja VI. - Pravo privrednih društava i Pododbora za unutrašnje tržište i konkurenciju na način da se traži od Bosne i Hercegovine da kod velikih javnih ugovora naročito u javno-privatnom partnerstvu i koncesijama službenici budu upoznati sa smjernicama koje je pripremio Evropski centar za ekspertizu u javno-privatnom partnerstvu unutar investicionog okvira za zapadni Balkan, te principima sadržanim u odgovarajućim propisima Komisije, uključujući i Direktivu 2014/23/EU.

**V – MEHANIZMI I NAČIN OBEZBJEĐENJA PROVOĐENJA**

Nacrt zakona o javno-privatnom partnerstvu u Federaciji BiH sa predloženim rješenjima ima za cilj da doprinese kreiranju mogućnosti za bolje pružanje javnih usluga u Federaciji BiH. Cilj je prije svega strateški utvrditi koji projekti javnih investicija mogu biti predmetom javno-privatnog partnerstva, te kako na najefikasniji i transparentan način provesti proceduru izbora privatnog partnera. Pored toga, previđeni su mehanizmi za utvrđivanje liste projekata koji mogu biti predmet partnerstva, te kreiranje registra postojećih i potencijalnih projekata. S tim u vezi, predloženim rješenjima se nastoji kreirati povoljnije okruženje koje bi privuklo ozbiljne strane i domaće investitore. Odredbe predloženog zakona su u potpunosti usaglašene sa ostalim propisima u Bosni i Hercegovini, odnosno Federaciji BiH kojim se reguliše oblast javnih nabavki, privrednih društava, prekršaja, itd.

**VI - UČESTVOVANJE JAVNOSTI I KONSULTACIJE U IZRADI ZAKONA I PROVEDENA JAVNA RASPRAVA**

Prilikom izrade ovog zakona ispunjeni su uslovi iz Uredbe Vlade Federacije BiH o pravilima za učestvovanje zainteresovane javnosti u postupku pripreme federalnih pravnih propisa i drugih akata.

Tokom pripreme nacrta, održani su konsultativni sastanci kroz organizovane javne rasprave sa svim kantonalnim predstavnicima.

Parlament Federacije Bosne i Hercegovine, nakon razmatranja Nacrta zakona o javno-privatnom partnerstvu Federacije Bosne i Hercegovine, i to na 30. redovnoj sjednice Predstavničkog doma od 09.03.2022. godine i na nastavku 10. vanredne sjednice Doma naroda od 24.03.2022. godine, donio je zaključke kojima je prihvaćen Nacrt zakona, uz ocjenu da može poslužiti kao osnova za izradu Prijedloga zakona. Ujedno, zadužena je Vlada Federacije Bosne i Hercegovine i obrađivač, da organizira i provede javnu raspravu u trajanju od 60 dana.

Postupajući u skladu sa navedenim zaključcima, a u cilju sačinjavanja što kvalitetnijeg teksta Prijedloga zakona o javno-privatnom partnerstvu Federacije Bosne i Hercegovine, Federalno ministarstvo energije, rudarstva i industrije je poduzelo niz aktivnosti, pa je tako tekst zakona sa obrazloženjem na službenim jezicima Federacije Bosne i Hercegovine objavljen na službenoj internet stranici ovog Ministarstva ([www.fmeri.gov.ba](http://www.fmeri.gov.ba/)), čime je isti postao dostupan najširem krugu zainteresovanih lica, koja su nakon uvida u objavljeni tekst imala mogućnost da na adresu ovog Ministarstva (Alekse Šantića b.b. Mostar) dostave sve eventualne primjedbe i sugestije. Navedeno obavještenje je aktom broj: 08/02-34-148/17 od 10.04.2022. godine dostavljano na adrese vlada svih deset kantona.

Ujedno, održane su javne rasprave koje su bile organizovane putem Privredne/Gospodarske komore Federacije Bosne i Hercegovine i to u Sarajevu (Branislava Đurđeva 10) dana 20.04.2022. godine, u Mostaru (Kneza Domagoja 12) dana 10.05.2022. godine i u Tuzli (Trg slobode bb) u saradnji sa Kanatonalnim ministarstvo privrede dana 12.05.2022. godine na kojima su bili prisutni predstavnici federalnih i kantonalnih ministarstva, drugih institucija, privrednih društava sa većinskim učešćem državnog kapitala i javnih preduzeća, kao i ostalih zainteresovanih.

U vezi sa navedenim primjedbe i sugestije date na zakon o javno-privatnom partnerstvu Federacije Bosne i Hercegovine, kako na 30. redovnoj sjednice Predstavničkog doma od 09.03.2022. godine i na nastavku 10. vanredne sjednice Doma naroda od 24.03.2022. godine, tako i na javnim raspravama ili dostavljenim elektronskim putem, sagledane su u Federalnom ministarstvu energije, rudarstva i industrije i iste su u najvećoj mjeri prihvaćene i ugrađene u tekst zakona.

**VII – EKONOMSKA OPRAVDANOST DONOŠENJA PROPISA**

Ekonomska opravdanost donošenja ovog propisa najviše se bazira na intenciji predlagača da, kroz uređeniji i transparentniji sistem olakša provođenje projekata javno-privatnog partnerstva. Uređuje se oblast koja nije bila dovoljno uređena i koja će doprinijeti smanjenju infrastrukturnih nedostataka i jačanju ekonomskog rasta u Federaciji Bosne i Hercegovine. Zakonom su predviđena rješenja usklađena sa najboljim međunarodnim praksama, pogotovo uzimajući u obzir finansijsku opravdanost i bankabilnost projekata. Predloženim tekstom se daje mogućnost javnim tijelima da obezbijede bolju i adekvatniju javnu usluga koja neće kreirati dodatno fiskalno opterećenje na strani javnog sektora.

Nacrt zakona nema dodatne fiskalne efekte, niti podrazumijeva zapošljavanje novih lica, izuzev što se predviđa unapređenje znanja i osposobljenosti postojećih zaposlenika u oblasti javno-privatnog partnerstva, te bolju koordinaciju institucija na nivou Federacije Bosne i Hercegovine.

**VIII – FINANSIJSKA SREDSTVA**

Za provođenje ovog zakona nije potrebno obezbijediti dodatna sredstva u Budžetu Federacije BiH.